b'\n_START_ARTICLE_\nThomas Alsgaard\n_START_SECTION_\nKarriere\n_START_PARAGRAPH_\nHele sin barndom bodde Alsgaard p\xc3\xa5 Flateby i Enebakk. Han markerte seg allerede som junior, med tre gull i junior-VM 1991 og ett s\xc3\xb8lv i 1992. Han fikk sitt store internasjonale gjennombrudd under OL 1994 p\xc3\xa5 Lillehammer, da han vant tremila med suveren margin. Avstanden til Bj\xc3\xb8rn D\xc3\xa6hlie p\xc3\xa5 s\xc3\xb8lvplass var 47 sekunder. _NEWLINE_Alsgaard var en mesterskapsl\xc3\xb8per og vant totalt fem OL-gull (derav tre individuelle gull i tre p\xc3\xa5f\xc3\xb8lgende leker) og seks VM-gull (to individuelle). Fra 1995 var han n\xc3\xa6rmest fast ankermann p\xc3\xa5 det norske stafettlaget, og med Alsgaard p\xc3\xa5 siste etappe tapte Norge bare ett internasjonalt stafettgull \xe2\x80\x93 da Alsgaard ble sl\xc3\xa5tt i spurten av \xc3\x98sterrikes Christian Hoffmann under VM i Ramsau 1999. Kun i VM 2001 i Lahtis ble han tildelt en annen etappe (3.etappen som i 1994-OL). I 2001 var det Tor Arne Hetland som gikk sisteetappen._NEWLINE_Alsgaard vant verdenscupen sammenlagt i 1998. I 2001 ble han tildelt Holmenkollmedaljen sammen med Adam Ma\xc5\x82ysz og Bente Skari. Etter sesongen 2003 bestemte han seg for \xc3\xa5 legge opp._NEWLINE_Etter at han la opp har Alsgaard s\xc3\xa5 vidt v\xc3\xa6rt innom en karriere som rallykj\xc3\xb8rer og v\xc3\xa6rt langrennstrener for landslaget i skiskyting.  Han har v\xc3\xa6rt herretrener for det svenske langrennslandslaget, under Inge Br\xc3\xa5ten. I januar 2007 ble imidlertid dette samarbeidet br\xc3\xa5tt avsluttet, noe som fikk bred omtale i norske og svenske medier._NEWLINE_Foran sesongen 2007/08 bestemte Alsgaard seg for \xc3\xa5 komme i form igjen og g\xc3\xa5 langdistanserenn. Han ble med p\xc3\xa5 langdistanselaget Team Fast og overrasket alle ved \xc3\xa5 bli nummer fem i Vasaloppet._NEWLINE_Alsgaard deltok p\xc3\xa5 NM 15 kilometer i Stokke i januar 2010. Alsgaard satset p\xc3\xa5 en plass blant topp 25, men imponerte stort og endte p\xc3\xa5 en 14.-plass._NEWLINE_Under Norgesmesterskapet 2011 i Steinkjer overrasket Alsgaard alle med \xc3\xa5 ta bronsemedalje p\xc3\xa5 15 km klassisk. Han ble sl\xc3\xa5tt av Eldar R\xc3\xb8nning og Martin Johnsrud Sundby._NEWLINE_Ogs\xc3\xa5 \xc3\xa5ret etter i NM p\xc3\xa5 Voss i 2012 overrasket Alsgaard og tok en bronsemedalje p\xc3\xa5 15km fristil, bak Martin Johnsrud Sundby, Andrew Musgrave og Ronny Fredrik Ansnes. Musgrave fikk ikke s\xc3\xb8lvet fordi han er skotsk statsborger, derfor gikk bronsen til Alsgaard, som for \xc3\xb8vrig bare var 0,8 sekunder bak Ansnes og s\xc3\xb8lvmedaljen.'